**ИНВЕСТИТОР КЛАС „В“**

Инвестиционни проекти с общинско значение: процедура за сертифициране

Инвестициите с общинско значение („инвестиции клас В“) се определят като такива въз основа на два критерия:

1. Размер на инвестицията.

2. Заетост, пряко създадена от инвестиционния проект.

Те трябва да се реализират в административните граници на община Плевен и да отговарят на условията на Закона за насърчаване на инвестициите, Наредба №30 за насърчаване на инвестициите с общинско значение в Община Плевен и издаване на сертификати клас В на Общински съвет-Плевен ([към Наредбата](http://web2.apis.bg/sofiacouncil/p.php?i=2871379&b=0)).

Сертификатът „Инвестиция клас В“ е валиден за максимален срок от 3 години от датата на издаването му с изключение на посочените в наредбата случаи /наличие на независещи от инвеститора обстоятелства/.

Размерът на инвестициите за издаване на сертификат клас В не трябва да надвишава 2 млн. лв., но не по-малко от 1 млн.лв.

**УСЛОВИЯ**

Насърчават се инвестиции в дълготрайни материални и нематериални активи и свързаните с тях нови работни места, осъществявани на територията на община Плевен (съгласно [Регламент (ЕС) № 651/2014](http://eur-lex.europa.eu/legal-content/BG/TXT/?uri=CELEX%3A32014R0651)).

[Инвестициите трябва да отговарят на следните условия:](https://investsofia.com/investment-incentives/#1484035478870-1a2503d6-8c2f)

1. да са свързани със създаването на ново предприятие, с разширяването на съществуващо предприятие/дейност, с диверсификация (разнообразяване) на производството на предприятието/дейността с нови продукти или със съществена промяна в цялостния производствен процес на съществуващо предприятие/дейност;

2. да се осъществяват в икономически дейности, посочени в правилника за прилагане на закона със съответните кодове, определени съгласно действащата Статистическа класификация на икономическите дейности в Европейската общност (NACE), съответно нейното пряко приложение в Република България чрез съответстващата класификация;

3. най-малко 80 на сто от приходите от изпълнявания инвестиционен проект да са от икономически дейности по т. 2 за срока по т. 8;

4. срокът за изпълнение на инвестицията да е до три години от датата на започване на работата по проекта до неговото завършване, включително за голям инвестиционен проект по смисъла на чл. 2, параграф 52 и чл. 14, параграф 13 от Регламент (ЕС) № 651/2014 ;

5. в един обект да не са под минималния размер, определен с правилника за прилагане на закона, който размер може да бъде намален:

а) до три пъти за инвестиционни проекти, които ще се реализират изцяло в административните граници на икономически необлагодетелстваните региони, определени с правилника за прилагане на закона;

б) до три пъти за инвестиции във високотехнологични дейности от индустриалния сектор на икономиката, определени с правилника за прилагане на закона;

в) до пет пъти за инвестиции във високотехнологичните дейности от сектора на услугите, определени с правилника за прилагане на закона;

г) над пет пъти, когато се създава и поддържа заетост по смисъла на т. 7 във високотехнологични дейности или в икономически необлагодетелстваните региони и до три пъти в останалите икономически дейности, като изискванията към заетостта се определят с правилника за прилагане на закона;

6. най-малко 40 на сто от приемливите разходи зa материални и нематериални активи да се финансират чрез собствени ресурси или чрез външно финансиране под форма, която изключва публична подкрепа;

7. да създават и поддържат заетост, която отговаря едновременно на условията съгласно чл. 14, параграф 9 от Регламент (ЕС) № 651/2014:

а) да е пряко свързана с осъществяването на инвестиционния проект;

б) инвестиционният проект да води до нетно увеличение на броя на служителите в съответното предприятие/организация в сравнение със средния брой на служителите през предходните 12 месеца;

в) създадената заетост да се поддържа за минимален период от 5 години в случай на голямо предприятие и за минимален период от три години в случай на малки и средни предприятия;

8. инвестицията в икономическата дейност по т. 2 да се поддържа в съответния регион по местонахождение най-малко 5 години, а в случай на малки и средни предприятия-три години, считано от датата на нейното завършване по смисъла на чл. 14, параграф 5 от Регламент (ЕС) № 651/2014;

9. придобитите дълготрайни материални и нематериални активи да са нови и закупени при пазарни условия от трети лица, независими от инвеститора, по смисъла на чл. 14, параграф 6 от Регламент (ЕС) № 651/2014;

10. изпълнение на другите условия по глава I и специалните разпоредби на глава III от Регламент (ЕС) № 651/2014 относно инвестицията за предоставяне на помощ по чл. 2а.

**НЕ СЕ НАСЪРЧАВАТ ИНВЕСТИЦИИ:**

1. На лице, което e:

а.) осъдено с влязла в сила присъда, освен ако е реабилитирано;

б.) обявено в несъстоятелност или в открито производство по несъстоятелност, или сключило извънсъдебно споразумение с кредиторите си по смисъла на чл. 740 от Търговския закон;

в.) в производство по ликвидация;

г. ) с парични задължения към държавата или към община по смисъла на чл. 162, ал. 2 от Данъчно-осигурителния процесуален кодекс, установени с влязъл в сила акт на компетентен орган, освен ако е допуснато разсрочване или отсрочване на задълженията;

 д.) което има неизплатени трудови възнаграждения към работници и служители, установени с влязло в сила наказателно постановление;

2. не се насърчават инвестиции на чуждестранно лице, за което в държавата в която е установено, е налице някое от обстоятелствата по т.1 съгласно националното му законодателство;

3. изискването по т. 1, буква „а” се отнася за едноличните собственици на капитала, за управителите или за членовете на управителните органи на инвеститора, а в случай че членове са юридически лица - за техните представители в съответния управителен орган.

4. в предприятие, за което са налице условията по чл. 1, параграф 4 от Регламент (ЕС) № 651/2014.;

5. за изпълнение на приватизационни договори по Закона за приватизация и следприватизационен контрол или за изпълнение на концесионни договори за концесия за ползване по Закона за концесиите или за добив на подземни богатства по Закона за подземните богатства и в изпълнение на компенсаторни (офсетни) споразумения

**НАСЪРЧИТЕЛНИ МЕРКИ**

1. Съкратени срокове за административно обслужване
2. Индивидуално административно обслужване
3. Придобиване право на собственост или ограничени вещни права

**ПРОЦЕДУРА ПО ИЗДАВАНЕ НА СЕРТИФИКАТ**

1. Подаване на заявление до Кмета на Община Плевен.

Заявлението се попълва съгласно установен образец ([свали образеца](http://investsofia.com/wp-content/uploads/2016/10/Zaiavlenie-ZNI-5.docx)) и следва да се подаде преди започване на работата по инвестиционния проект. В него са описани всички документи, които следва да бъдат приложени към него.

Всички документи, които са на чужд език, задължително се представят и в превод на български език.

2. Оценка на подаденото заявление и документите приложени към него

След постъпване на заявлението, Кметът или оправомощено от него длъжностно лице издава на заявителя удостоверение по образец.

При представяне на удостоверението органите на изпълнителната власт и техните администрации са длъжни да оказват пълно съдействие на инвеститора за получаване на документи, необходими за издаване на сертификата за клас В инвестиция, и да уведомят Общината за определените служители/звена за предоставяне на информационно обслужване съгласно посоченото в удостоверението.

Извършва се оценка на подаденото заявление и документите приложени към него за съответствието им с изискванията на [Закона за насърчаване на инвестициите](http://lex.bg/laws/ldoc/2134164480), [Правилника за прилагане на Закона за насърчаване на инвестициите](http://www.lex.bg/laws/ldoc/2135564439) и [Наредбата](http://web2.apis.bg/sofiacouncil/p.php?i=2871379&b=0).

3. Решение на Общински съвет-Плевен

След извършване на оценка на заявлението и документите по служителите изготвят становище за издаване на сертификат за клас инвестиция В.

Въз основа на изготвеното становище Кметът:

1. изготвя мотивирано предложение до Общински съвет Плевен за издаване на сертификат за инвестиция клас В или за отказ в случаите по чл. 17;

2. изпраща до Общинския съвет предложението по т. 1 заедно с окомплектованите документи в 30-дневен срок от постъпването им или от датата на отстраняване на несъответствията и/или непълнотите по тях.

4. Издаване на сертификат

Кметът на Общината в едномесечен срок от влизане в сила на решението на Общинския съвет издава сертификат за инвестиция клас В въз основа на него;

Детайлна информация за процедурата по издаване на сертификат за инвестиция клас „В“, възможните насърчителни мерки и компетентните органи може да бъде намерена в Наредба №30 за насърчаване на инвестициите с общинско значение в Община Плевен и издаване на сертификати клас В на Общински съвет-Плевен ([към Наредбата](http://web2.apis.bg/sofiacouncil/p.php?i=2871379&b=0)).